**Előterjesztés**

**Szombathely Megyei Jogú Város Közgyűlése Oktatási és Szociális Bizottságának**

**2017. február 1-i ülésére**

**Javaslat Szombathely Város Önkormányzata által fenntartott óvodák 2017. évi nyári zárva tartására**

A Nemzeti köznevelésről szóló 2011. évi CXC. törvény 83. § (2) bekezdés b) pontja értelmében a fenntartó dönt az óvoda heti és éves nyitvatartási idejének meghatározásáról.

Szombathely Megyei Jogú Város Önkormányzatának Szervezeti és Működési Szabályzatának 34/2014.(XI.3.) Önkormányzati rendelete 52. § (2) bekezdés 17. pontja a Közgyűlés e jogkört az Oktatási és Szociális Bizottság feladatkörébe utalta. Ennek értelmében az Oktatási és Szociális Bizottság dönt az óvodák nyári nyitva tartásáról.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelete 3. § (7) pontja szerint az óvoda nyári zárva tartásáról legkésőbb február tizenötödikéig a szülőket tájékoztatni kell.

A nyári időszakban nagymértékben lecsökken az óvodákban a gyermekek létszáma. A gazdaságosabb működtetés, illetve az óvodák épületeinek karbantartása miatt szükséges, hogy egy-egy óvoda több hétig tartson zárva. Ezt az időszakot össze kell hangolnunk a szülői igényekkel, a szülők szabadságolási szokásaival. Városunkban a legtöbb gazdálkodó szervezet július-augusztus hónapokban áll le, és adja ki dolgozóinak tárgyévi szabadságuk nagy részét. Ehhez kell igazítani az óvodák nyári zárva tartásának tervezett idejét.

2017. év nyarán több óvodában is elindulnak a „Családbarát, munkába állást segítő intézmények, közszolgáltatások fejlesztése” című, TOP 6.2.1-15 kódszámú pályázaton nyert felújítási munkák. Az óvodák többségében elegendő a 6 hetes leállás a munkálatok elvégzésre, azonban a Benczúr Óvodát egész nyárra kell lezárni.

Az önkormányzati óvodák nyári zárva tartására, valamint az ügyeletes óvodák működtetésére **2017. június 19-tól - 2017. augusztus 27-ig** terjedő időszakot jelöltük ki. Ennek időtartama: **10 hét**. Ebben az időszakban az **ügyeletes óvoda 4 hétig,** a **többi óvoda 6 hétig tartana zárva**.

Az elmúlt évek gyakorlatának megfelelően a 2017. évi nyári zárva tartás tervezetében **3 óvodai körzetet** alakítottunk ki a városban. Egyet az északi, egyet a déli városrészen, egyet pedig a város központi részén. A nyári zárva tartásra kijelölt időszakban körzetenként két-két óvoda tartana felváltva ügyeletet 4-4 hétig. Ebben az időszakban az ügyeletes óvodák az egész városból fogadnak gyermekeket.

A nyári zárva tartás tervezetét az óvodák előzetesen írásban beküldött javaslatai alapján állítottuk össze, majd az így elkészített tervezetről az óvodavezetőket tájékoztattuk. Az elkészített javaslat az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. január „ ”**

**/:Koczka Tibor:/**

**HATÁROZATI JAVASLAT**

**...../2017. (II.1.) OSzB. sz. határozat**

1. Szombathely Megyei Jogú Város Közgyűlésének Oktatási és Szociális Bizottsága Szombathely Megyei Jogú Város Önkormányzatának Szervezeti és Működési Szabályzatának 34/2014.(XI.13.) Önkormányzati rendelete 52. § (2) bekezdés 17. pontjában kapott felhatalmazás alapján az önkormányzati óvodák 2017. évi nyári zárva tartásának rendjéről szóló előterjesztést megtárgyalta és azt az előterjesztés melléklete szerinti tartalommal jóváhagyja.

2. A Bizottság felkéri az Egészségügyi és Közszolgálati Osztályt, hogy a jogszabályban előírt tájékoztatásról gondoskodjon.

**Felelős:** Rettegi Attila, az Oktatási és Szociális Bizottság elnöke

(Dr. Bencsics Enikő, az Egészségügyi és Közszolgálati Osztály vezetője,

Kovács Balázs, a Köznevelési, Sport és Ifjúsági Iroda vezetője)

**Határidő:** 2017. február 1. / 1. pont vonatkozásában /

2017. február 15. /2. pont vonatkozásában/